Unul dintre cele mai sângeroase evenimente ale Evului Mediu, rămas în istorie ca „Vecerniile siciliene", s-a declanșat prin revolta populației siciliene împotriva stăpânirii franceze la data de 30 martie 1282. În seara acelei zile, la slujba de vecernie din biserica „Chiesa del San Spirito“ din Palermo, un incident minor survenit între cavalerii francezi și localnici, a generat un masacru căruia i-au căzut victime câteva mii de francezi în cursul următoarelor 6 săptămâni. Regele Siciliei Carol I de Anjou, subordonații săi și toți nobilii francezi îi tratau foarte rău pe localnicii sicilieni, aceasta fiind de fapt cauza primară a conflictului. Carol I de Anjou a fost obligat să părăsească Sicilia, iar Petru al III-lea al Aragonului a devenit rege al Siciliei.